Document ID: 31986L0199

*****
ΟΓΔΟΗ ΟΔΗΓΙΑ ΤΗΣ ΕΠΙΤΡΟΠΗΣ
της 26ης Μαρτίου 1986
που προσαρμόζει στην τεχνική πρόοδο τα παραρτήματα ΙΙ, IV και VI της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με τα καλλυντικά
(86/199/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 76/768/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθεσιών των κρατών μελών σχετικά με τα καλλυντικά (1), όπως τροποποιήθηκε τελευταία από την οδηγία 86/179/ΕΟΚ (2), και ιδίως το άρθρο 5 και το άρθρο 8 παράγραφος 2,
Εκτιμώντας:
ότι, προκειμένου να διασφαλιστεί η δημόσια υγεία, πρέπει να καθοριστούν κριτήρια καθαρότητας για το εξαχλωροφαίνιο και τα τριχλωρο-3,4,4-διφαινυλουρία (triclocarban)·
ότι, με βάση τις διαθέσιμες πληροφορίες, μπορούν να επιτραπούν οριστικά ορισμένες ουσίες και ορισμένα συντηρητικά που επιτρέπονται προσωρινά ενώ άλλα πρέπει να απαγορευτούν οριστικά ή να παραταθεί η χρήση τους για μια ορισμένη περίοδο·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών προσκομμάτων στις συναλλαγές στον κλάδο των καλλυντικών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 76/768/ΕΟΚ τροποποιείται ως εξής:
1. Στο παράρτημα ΙΙ, η ένδειξη του αριθμού 221 αντικαθίσταται από την ακόλουθη ένδειξη «Υδράργυρος και ενώσεις του, εκτός των εξαιρέσεων που περιλαμβάνονται στα παραρτήματα V και VI, μέρος πρώτο.»
2. Το παράρτημα IV - πρώτο μέρος και το παράρτημα VI - πρώτο και δεύτερο μέρος αντικαθίστανται από τα παραρτήματα που εμφαίνονται στα παραρτήματα 1 και 2 της παρούσας οδηγίας.
Άρθρο 2
1. Τα κράτη μέλη λαμβάνουν όλα τα αναγκαία μέτρα ώστε, από την 1η Ιανουαρίου 1988, ούτε οι κατασκευαστές ούτε οι εισαγωγείς που είναι εγκατεστημένοι στην Κοινότητα να διαθέτουν στην αγορά προϊόντα που δεν ανταποκρίνονται στις διατάξεις της παρούσας οδηγίας.
2. Τα κράτη μέλη λαμβάνουν όλα τα αναγκαία μέτρα ώστε τα προϊόντα που αναφέρονται στην παράγραφο 1 να μην μπορούν να πωληθούν ή να διατεθούν στον τελικό καταναλωτή μετά τις 31 Δεκεμβρίου 1989.
Άρθρο 3
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 31 Δεκεμβρίου 1986. Ενημερώνουν αμέσως την Επιτροπή.
2. Τα κράτη μέλη φροντίζουν να ανακοινώσουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 26 Μαρτίου 1986.

Labels: 0
1
15
17